Nicolaus Bruhns

Nicolaus Bruhns alebo Nikolaus Bruhns (* 1665, Schwabstedt, Nemecko† 29. marec 1697, Husum, Nemecko) bol nemecký huslista, organista a hudobný skladateľ.

Život a dielo 
Študoval hru na organ a kompozíciu u Dietricha Buxtehudeho v Lübecku. Následne pôsobil ako kostolný organista v Kodani. V roku 1689 sa presťahoval do Husumu, kde bol prijatý na miesto organistu v katedrále.

Bol známy ako organový a husľový virtuóz, „traduje sa, že hrajúc na husle sa sprevádzal na organe pedálom“.

Z jeho skladieb je významných 12 kostolných kantát a 5 organových skladieb (napr. chorálová fantázia, typická pre severonemeckú organovú školu). Jeho diela študoval a opisoval aj Johann Sebastian Bach. Bruhnsove prelúdiá a fúgy ponúkajú mnoho príležitostí na zmenu registrácie, napr. v Prelúdiu a fúge e mol („Großes“) je počas prvých dvadsiatich taktov päť štylisticky kontrastných častí, ktoré možno odlíšiť v hre a zvuku.

Ferdinand Klinda hodnotí: „Autorovo nadanie, zmarené skorou smrťou, dávalo všetky predpoklady, aby sa možno vyrovnal aj Bachovi“.

Organové diela 
 Prelúdium a fúga e mol („Großes“)
 Prelúdium a fúga e mol („Kleines“)
 Prelúdium a fúga G dur
 Prelúdium a fúga g mol
 Chorálová fantázia Nun komm, der Heiden Heiland

Referencie

Iné projekty 

Narodenia v 1665
Úmrtia 29. marca
Úmrtia v 1697
Nemeckí hudobní skladatelia
Nemeckí organisti
Nemeckí huslisti